Kommissionens forordning (EF) nr. 1378/2000
af 28. juni 2000
om ændring af forordning (EF) nr. 1486/95 om åbning og forvaltning af toldkontingenter i svinekødssektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT(1), særlig artikel 1, og
ud fra følgende betragtninger:
(1) Ved Kommissionens forordning (EF) nr. 1486/95(2), senest ændret ved forordning (EF) nr. 1409/1999(3), blev der åbnet kontingenter for en bestemt periode. I Verdenshandelsorganisationen forpligtede Fællesskabet sig til at forøge toldkontingenterne for visse produkter i svinekødssektoren. Det er derfor nødvendigt at fastsætte de nye mængder under importordningen fra den 1. juli 2000.
(2) Anvendelsen af importkvoter for svinekød har generelt været lav i de seneste år, og den relativt høje sikkerhed for importlicenser kan være en afskrækkende faktor. For at lette handelen med svinekød og harmonisere sikkerhedernes størrelse for importlicenser i kødsektoren er det nødvendigt at revidere sikkerhedens størrelse.
(3) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Svinekød -
UDSTEDT FØLGENDE FORORDNING:
Artikel 1
I forordning (EF) nr. 1486/95 foretages følgende ændringer:
1) Artikel 1 affattes således:
"Artikel 1
Der åbnes årlige toldkontingenter for indførsel som nævnt i bilag I for de produktgrupper og på de betingelser, der er anført i bilaget."
2) Artikel 5, stk. 3, affattes såles:
"3. Ansøgninger om importlicenser ledsages af en sikkerhedsstillelse på 20 EUR/100 kg for alle de i artikel 1 nævnte produkter."
3) Bilag I affattes som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Den anvendes fra den 1. juli 2000.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. juni 2000.